**Feodor Ingvar Kamprad** (Sv-Ingvar Kamprad.ogg kuuntele ääntämys**(ohje)**) (30. maaliskuuta 1926 Ljungby – 27. tammikuuta 2018 Liatorp, Älmhultin kunta) oli Sveitsinruotsalainen yrittäjä, joka perusti kansainvälisen Ikea-sisustustavarataloketjun. Kuollessaan tammikuussa 2018 hän oli Pohjoismaiden rikkain ja maailman kahdeksanneksi rikkain henkilö.

Lapsuus
-------

Ingvar Kamprad syntyi 30. maaliskuuta 1926 *Elmtaryd*-nimisellä maatilalla Agunnarydin kylän liepeillä Ljungbyn kunnassa. Hän kuului vauraaseen kauppiassukuun. Hänen äitinsä oli ruotsalainen ja isänsä oli syntynyt Saksassa ja muuttanut yksivuotiaana Ruotsiin.

Kamprad alkoi harjoittaa liiketoimintaa jo kuusivuotiaana myymällä tulitikkuja naapureilleen. Hän keksi, että voi ostaa tulitikkuja Tukholmasta suurissa erissä halvalla ja myydä ne alhaisella hinnalla ja tehdä silti hyvin voittoa. Tulitikuista hän laajensi myyntiä kalaan, joulukoristeisiin ja siemeniin sekä myöhemmin kuulakärki- ja lyijykyniin.

Ura
---

Vuonna 1943 Kampradin ollessa 17 vuoden ikäinen hänen isänsä palkitsi hänet hyvästä koulumenestyksestä. Lahjan turvin hän perusti yrityksen, josta on kasvanut Ikea. Lyhenne Ikea tulee hänen nimensä etukirjaimista sekä lisäksi syntymäkotitilastaan nimeltään Elmtaryd ja kotikylästään Agunnarydistä.

Ikea myi aluksi muun muassa kyniä, lompakoita, kelloja ja nailonsukkia Ingvarin sedän Ernstin pöydästä. Vuonna 1948 Kamprad monipuolisti huonekaluvalikoimaansa. Hän myi tavaraa enimmäkseen postimyyntinä. Vuoteen 1955 mennessä valmistajat alkoivat kuitenkin boikotoida Ikeaa liian halpojen hintojen takia. Tämä pakotti Kampradin suunnittelemaan tuotteitaan sisäisesti. Tästä kehittyi hänen liikeideansa: hän alkoi myydä tuotteitaan litteinä koottavina. Tämä johti Ikean kansainvälistymiseen: se laajentui aluksi Norjaan ja Tanskaan, sen jälkeen Keski-Eurooppaan ja lopulta Amerikkaan ja Aasiaan.

Vuonna 1988 Kamprad perusti Ikanobanken-nimisen pankin, joka muutti nimensä Ikano Bankiksi vuonna 2009. Pankki toimi vuonna 2016 Itävallassa, Tanskassa, Suomessa, Saksassa, Norjassa, Puolassa, Venäjällä, Ruotsissa ja Yhdistyneessä kuningaskunnassa..

Kampradilla ei ole ollut sen jälkeen enää operatiivista virkaa Ikean johdossa, mutta hän on toiminut yrityksen erityisasiantuntijana. Kamprad erosi Ikean hallituksesta vasta kesäkuussa 2013. Hänen kolme poikaansa jatkoivat yrityksen johtoasemassa.

Poliittinen toiminta
--------------------

Kamprad värväsi toisen maailmansodan aikana uusia jäseniä Ruotsin fasistiseen, natsi-Saksaa kannattaneeseen liikkeeseen. Ruotsin turvallisuuspoliisi Säpon edeltäjän Allmänna Säkerhetstjänstenin arkistojen mukaan Kamprad luokiteltiin 1943 natsiksi ja hänen toimiaan seurattiin, muun muassa hänen postiaan luettiin. Kamprad on elämäkerrassaan luonnehtinut toimiaan liikkeessä "nuoruudensynniksi", johon on vaikuttanut hänen perheensä saksalainen tausta. Ruotsalaisen natsimyönteisen järjestön Nysvenska rörelsenin johtaja Per Engdahl kuului kuitenkin vielä sodan päätyttyäkin hänen lähipiiriinsä. Kamprad toimi aktiivisesti Nysvenska rörelsenissä ja jonkin aikaa myös selvästi natsistisessa Svensk socialistisk samlingissa (SSS eli "Lindholmarna"). Hän on vuonna 2010 todennut, että pitää niin kauan kuin elää kiinni siitä, että Engdahl on "suuri ihminen".

Yksityiselämä
-------------

Ingvar Kamprad on ollut naimisissa kahdesti. Hänen ensimmäisen vaimonsa Kerstin Wadlingin kanssa hän adoptoi tytön, jolle annettiin nimeksi Annika. Toisen avioliittonsa hän solmi Margaretha Stennertin kanssa 1960-luvulla. Heillä oli kolme poikaa: Peter, Jonas ja Mathias. Pojat seurasivat isäänsä Ikean johdossa tämän toimiessa vanhempana neuvonantajana.

Kamprad tunnettiin erityisestä säästeliäisyydestään: hän muun muassa ajoi vanhalla Volvolla, lensi turistiluokassa ja majoittui halpoihin hotelleihin. Lisäksi hän muutti Tanskaan 1970-luvun alkupuolella, ja sen jälkeen Sveitsiin vuonna 1973, koska koki, että Ruotsin verotus oli liian kireää sekä perusti keväällä 1989 Interogo-nimisen säätiön veroparatiisi Liechtensteiniin. Kyseinen säätiö omistaa holdingyhtiö Inter Ikea Holding SA:n, joka omistaa puolestaan Inter Ikea -yritysryppään.

Kamprad muutti takaisin Ruotsiin 88-vuotiaana maaliskuussa 2014 asuttuaan yli 40 vuotta ulkomailla. 

Kamprad on kärsinyt elämässään alkoholiongelmista.

Ingvar Kamprad kuoli lauantaina 27. tammikuuta 2018 kotonaan Smoolannissa. Hän oli kuollessaan 91-vuotias.

Lähteet
-------

1. ↑  Bill Gates Retakes World’s Richest Title From Carlos Slim  17.5.2013. Bloomberg. Viitattu 28.1.2018.
2. 1 2 3  Ikean perustaja Ingvar Kamprad on kuollut – "Hän oli esimerkki siitä, kuinka pitkälle yhden henkilön määrätietoisuus ja kekseliäisyys voi viedä" *Helsingin Sanomat*. Viitattu 29.1.2018.
3. ↑  Bloomberg Billionaires Index *bloomberg.com*.
4. 1 2 3 4 5  Ingvar Kamprad, founder of IKEA *Sweden.se*. Viitattu 29.1.2018.
5. 1 2  Sama tuoli 30 vuotta, natsisynnit ja alkoholiongelmat – 10 faktaa Ingvar Kampradista *Ilta-Sanomat*. Viitattu 29.1.2018.
6. ↑  Thomas SjõbergIngvar Kamprad och hans IKEA: En svensk saga Chapter 3
7. ↑  Torekull, Bertil: *IKEA-tarina.* Suomentanut Maarit Tillman. Helsinki: Edita, 2007.
8. 1 2  House Perfect *The New Yorker*. Viitattu 29.1.2018.
9. ↑  Wayback Machine *web.archive.org*.  Arkistoitu 19.8.2017. Viitattu 10.9.2023.
10. ↑
11. ↑  List of Retail Banking Companies *Ranker*. Viitattu 10.9.2023. (englanniksi)
12. ↑  IKEA’s new chairman likes PAX wardrobes, and that's about all we know *Quartz*. Viitattu 29.1.2018.
13. 1 2  Kauhanen, Anna-Liina: Ikean perustajan Kampradin natsitaustasta uutta tietoa.  *Helsingin Sanomat*, 25.8.2011, s. B 4. Artikkelin maksullinen verkkoversio.
14. ↑  Ruotsin television artikkeli Kampradin natsitaustasta. (Arkistoitu – Internet Archive)
15. 1 2  IKEA founder Ingvar Kamprad dies *Nordstjernan*. Viitattu 10.9.2023. (englanniksi)
16. ↑  Ikea founder admits to secret foundation.
17. ↑  Ingvar Kamprad har avlidit – blev 91 år  28.1.2017. Dagens Nyheter. Viitattu 28.1.2018. (ruotsiksi)
18. ↑  Ikean perustaja Ingvar Kamprad on kuollut *Helsingin Sanomat*.  28.1.2018. Viitattu 28.1.2018.

Kirjallisuutta
--------------

* Torekull, Bertil: *Ikea-tarina*. (Historien om Ikea: Ingvar Kamprad berättar för Bertil Torekull, 1998.) Suomentanut Maarit Tillman. Helsinki: Edita, 2007. ISBN 978-951-37-4863-0.
* Åsbrink, Elisabeth: *Och i Wienerwald står träden kvar*, 2011. (Ruotsin television toimittajan kirja, jossa hän kertoo Kampradin natsitaustasta)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Ruotsi
* Japani
* Tšekki
* Korea
* Alankomaat
* Puola
* Portugali

 |
|  |
| Taiteenala | 
* RKD Artists

 |
|  |
| Muut | 
* IdRef

 |

 |